Basehopper skadet etter ulykke i Rogaland
Et Sea King-helikopter fra Hovedredningssentralen ankom stedet ved 20.30-tiden søndag kveld. Omkring en halvtime senere meldte politiet på Twitter at mannen var hentet. Mannen skal ha fått diverse blødninger, men skadeomfanget er foreløpig uvisst. Operasjonsleder i Rogaland politidistrikt, Erik Karlsen, sier til VG at det er bratt på stedet, og at redningsforholdene var vanskelige. Leder i Stavanger Base-klubb, Stein Edvardsen, sier til Stavanger Aftenblad at 31-årigens skjerm trolig ha løst seg ut feil. - Jeg har snakket med vedkommende. Han har pådratt seg et kutt i ansiktet, trolig i leppa. Han landet i ura, men det ser ut til å ha gått greit med ham, sier Edvardsen til avisen. Så sent som i oktober i fjor ble en kvinnelig basehopper hengende fast i en fjellskråning i samme område. Kvinnen ble da løftet ned uten større skader. Frafjord er en fjordarm av Høgsfjorden, og ligger i kommunene Gjesdal og Forsand i Rogaland.
En 31 år gammel basehopper skal ha slått seg i ansiktet etter at skjermen hans løste seg ut feil under et hopp i Frafjord i Rogaland.